Michael W. Smith

**Michael Whitaker Smith** (født 7. oktober 1957 i Kenova i Vest-Virginia) er en amerikansk låtskriver, sanger, musiker, forfatter og skuespiller. Han har vunnet tre Grammy-priser, én American Music Award og solgt mer enn 13 millioner album. Han har stått på listen over People Magazine’s femti vakreste mennesker, og blitt kåret til en av rockemusikkens fremste keyboardister av Keyboard Magazine.

Smith er gift og har fem barn.

## Karriere

Smith begynte sin musikalske karriere som låtskriver og keyboardist for Amy Grant.

I 1983 ga han ut sitt første album, *The Michael W. Smith Project*, og deretter fulgte ytterligere tre album beregnet for det kristne samtidsmarkedet. Etter hvert gjorde han seg bemerket også utenfor det kristne samtidsmarkedet, og i 1991 begynte Geffen Records å distribuere albumene hans. Samme år endte singelen *Place In This World* fra albumet *Go West Young Man* opp på en 5.&nbsp;plass på Billboards hitliste, etterfulgt av *For You* som kom på 20.&nbsp;plass, og American Music Award kåret ham til «årets nykommer» i kategorien voksenpop. 

Da albumet *Change Your World* ble utgitt i 1992, gikk Smith helt til topps på Billboard-listen med *I Will Be Here For You*, skrevet av Smith og Diane Warren, mens *Somebody Love Me* gikk til 10.&nbsp;plass.

Oppfølgingsalbumet *I’ll Lead You Home* (1995) ble produsert av Patrick Leonard, som tidligere hadde vært Madonnas produsent. Frontet av singelen *Cry For Love* debuterte albumet på 16.&nbsp;plass på Billboard, og ga Smith hans første Grammy-pris siden *Michael W. Smith 2*.

I 1998 utkom albumet *Live The Life* som blant annet inneholdt sangen *Let Me Show You The Way*, skrevet sammen med Nik Kershaw som også bidro som gitarist, og sangen *In My Arms Again* som ble skrevet for filmen *[[Titanic (1997)|Titanic]]*. Sangen ble imidlertid ikke inkludert på albumet med filmens soundtrack.

Inspirert av det tragiske skytedramaet på Columbine High School i 1999, skrev Smith sangen *This Is Your Time*, som endte opp på 25.&nbsp;plass på Billboard-listen. På albumet med samme navn bidro også denne gangen Nik Kershaw, nå som medlåtskriver på sangen *Hey You It’s Me*. Samme år ble Smith invitert av Jim Brickman til å synge på sangen *Love Of My Life*, som endte opp på 9.&nbsp;plass på Billboard.

I perioden 2000–2003 ga Smith ut ett instrumentalalbum, ett samlealbum og to livealbum, hvorav ett ga ham hans tredje Grammy-pris. Smith jobbet også sammen med Bono i forbindelse med Bonos stiftelse DATA. Smith ble invitert til å jobbe i studio med U2 i forbindelse med innspillingen av albumet ''How To Dismantle An Atomic Bomb'', og spilte inn sangen *North Star* med dem. Sangen endte ikke opp på albumet, men har i ettertid blitt fremført live av U2.

I 2004 opptrådte Smith på Det republikanske partiets landsmøte med sangen *There She Stands*, som han skrev etter en personlig anmodning fra president George W. Bush etter 9/11. Samme år ga Smith ut studioalbumet *Healing Rain*, som gikk rett inn på 11.&nbsp;plass på Billboard-listen i lanseringsuken. Smiths tolkning av Simon & Garfunkels klassiker «Bridge Over Troubled Water» kom på 29.&nbsp;plass på Billboard-listen. Etter albumet *Stand* i 2006, ga Smith ut sitt tredje julealbum *It’s A Wonderful Christmas* i 2007. Albumet ble spilt inn i Abbey Road Studios, og gikk rett inn på 2.&nbsp;plass på Billboard Holiday Chart. Duetten «Christmas Day» med American Idol-finalisten Mandisa havnet på 18.&nbsp;plass.

I 2010 ga Smith ut studioalbumet *Wonder*.

I 2018 ga han ut albumet *A Million Lights*.

## Diskografi

### Studioalbum
* 1983: *The Michael W. Smith Project* – nominert til Grammy
* 1984: *Michael W. Smith 2* – Grammy-vinner
* 1986: *The Big Picture* – nominert til Grammy
* 1988: I 2 (EYE) – nominert til Grammy
* 1989: *Christmas*
* 1990: *Go West Young Man* – nominert til Grammy
* 1992: *Change Your World*
* 1995: *I’ll Lead You Home* – Grammy-vinner
* 1998: *Live The Life* – nominert til Grammy
* 1998: *Christmastime*
* 1999: *This Is Your Time* – nominert til Grammy
* 2000: *Freedom*
* 2004: *Healing Rain* – nominert til Grammy
* 2006: *Stand*
* 2007: *It’s A Wonderful Christmas*
* 2010: *Wonder*
* 2018: *A Million Lights*
* 2020: *Awaken : The Surrounded Experience*

### Singler
Beste plassering på Billboard i parentes:

* 1991: «Place In This World» (#5)
* 1991: «For You» (#20)
* 1992: «I Will Be Here For You» (#1)
* 1993: «Somebody Love Me» (#10)
* 1998: «Love Me Good» (#61)
* 2000: «This Is Your Time» (#25)
* 2000: «Love Of My Life» – med Jim Brickman (#9)
* 2005: «Bridge Over Troubled Water» (#28)
* 2007: «Christmas Day» – med Mandisa (#18)

Michael W. Smith har i tillegg utgitt flere samlealbum, livealbum, bøker og filmer.

## Referanser


## Eksterne lenker
* 
* 
* 
*